Xhon Eduards deklaron zyrtarisht kandidaturën për president
Ish-senatori i Karolinës së Veriut, u bashkohet dy kandidatëve të tjerë që kanë njoftuar tashmë pjesëmarrjen në garën presidenciale të
Ish-senatori demokrat amerikan John Edwards njoftoi zyrtarisht se do të hyjë në garën presidenciale të vitit 2008. Edwards njoftoi kandidaturën e tij sot në një lagje të Nju Orleansin që u shkatërrua nga uragani Katrina në gusht të vitit 2005. Ai tha se ajo zonë shërbente si simbol i fushatës së tij që përqendrohet tek nevoja për të luftuar varfërinë dhe pabarazinë ekonomike në Amerikë. Zoti Edwards u bëri thirrje amerikanëve të veprojnë në se duan ta ndryshojnë vendin për më mirë. Ai i cilësoi gjithashtu strategjitë amerikane për Irakun si të gabuara dhe i bëri thirrje presidentit Bush të marrë përgjegjësinë për veprimet atje. Zoti Edwards tha se Shtetet e Bashkuara duhet të largohen nga Iraku dhe t’ua kthejnë përgjegjësinë e sigurimit forcave irakiane. Ish-senatori i Karolinës së Veriut, u bashkohet dy kandidatëve të tjerë që kanë njoftuar tashmë pjesëmarrjen e tyre në garë. Dy prej kandidatëve po tërheqin tashmë vëmendje të konsiderueshme. Njoftimi i zotit Edwards ishte paraprire nga paraqitja e tij në bazë, si veprimtaria për grumbullim fondesh në Dakotën e Veriut, një veprimtari për nënshkrim librash në Gjeorgji dhe vizita të përsëritura në Iowa. Në këtë shtet në mes të Amerikës zhvillohen tradicionalisht zgjedhjet e para për kandidat presidencial brenda partisë, të cilat i japin tonin fushatës. Guvernatori i shtetit Iowa, Tom Vilsack, njoftoi muajin e kaluar kandidaturën e tij për president. Bashkë më John Edwards dhe Tom Vilsack, është edhe ligjvënësi nga Ohio, Dennis Kucinich, i cili zhvilloi fushatë për kandidat presidencial në vitin 2004. Ai thotë se dëshëron t’i grumbullojë amerikanët rreth një çështjeje që duket se do të ketë rëndësi të konsiderueshme në garën e 2008-ës Iraku është çështje e rëndësishme për demokratët që janë kundër luftës, të cilët mund të ndikonin në zgjedhjen e kandidatit të partisë së tyre për president. Analistët thonë se kjo do të dëmtonte shanset e senatores së New Yorkut, Hillary Clinton, e cila nuk e ka patur të lehtë të mbrojë votën e saj pro luftës në senat. Megjithatë, zonja Clinton nxit entuziazëm si kandidate me shanse reale që të bëhet presidentja e parë e Amerikës. Senatorja Clinton u pyet kohët e fundit në një program mjaft të shikuar televiziv në lidhje me sondazhet që e rendisin atë para disa kandidatëve të ardhshëm republikanë me rëndësi. Edhe senatori nga Illinos, Barak Obama, po pritet mirë nga publiku. Ai u zgjodh në senat vetëm para dy vjetësh. Senatori Obama, elokuenca e të cilit ka tërhequr vëmendjen e mbarë amerikanëve, nëse zgjidhet, do të ishte presidenti i parë afrikano-amerikan në Shtetet e Bashkuara. Ai u pyet mbi popullaritetin e tij në televizionin e NBC. Analistët thonë se aftësia e senatorëve Obama dhe Clinton për grumbullim fondesh mund të detyrojë shpejt kandidatët e tjerë të tërhiqen nga gara, siç ndodhi me senatorin Evan Bayh. Por senatori nga Delaware Joe Biden është gati të hyjë në garë. Kryetari i komisionit të ardhshëm të senatit për marrëdhëniet me jashtë, thotë se do të ngrejë në janar një mekanizëm të përshtatshëm financimi për fushatën e tij presidenciale. Një pikëpyetje e madhe përbën për demokratët ish-nënpresidenti Al Gore, kandidat presidencial në vitin 2000. Ndërsa zoti Gore thotë se as që e imagjinon të kandidojë, ai nuk e përjashtuar këtë mundësi. Ai fitoi votën popullore në zgjedhjet e vitit 2000, por humbi pas numërimit të diskutueshëm të votave, për të cilin Gjykata Supreme tha se i jepte fitoren Presidentit Bush. //rd//